To dage med dobbelt skybrud har givet et usædvanligt stort antal skader hos forsikringskunder i Thy.

Tirsdag væltede vandet op af gulvafløbet hos Gitte Dahl og familien, og i løbet af få sekunder var hele kælderen oversvømmet. - Det er fuldstændig uoverskueligt det her, siger Gitte Dahl. Familien Dahls kælder i Thisted er bare en ud af usædvanligt mange, hvor skadeservice lige nu suger vand op og gør rent. - Det er mange år siden, jeg har set noget, der er så slemt. Det er rigtig mange år siden. Det har jeg ikke set før tilbage i 2011, siger Johnny Kristensen, der er sanitør i Dansk Industri & Skadeservice. Travlhed hos forsikringsselskab Mange thyboere er forsikret hos den lokale Thisted Forsikring. Her er anmeldelserne fosset ind i kølvandet på vandmasserne. De seneste dage er der kommet 250 anmeldelser mod normalt 10-20 anmeldelser efter et normalt skybrud. - Omfanget af de skader vi ser nu, og mængden af dem ikke mindst, det er voldsomt, må vi sige. Og i den grad usædvanligt, siger Anders Henriksen, der er skadeschef i Thisted Forsikring. I løbet af to dage er der målt over 50 millimeter regn i Thisted. Dobbelt skybrud begge dage ifølge Thisted Forsikring. Selvom vandskaderne lige nu virker uoverskuelige, så prøver familien Dahl at vende det til noget positivt. - Jeg ser det lidt som en mulighed for at få ryddet op nu, siger Gitte Dahl.